OpenLLM-France/wikimedia huggingface dataset:
# Tennantita-(Zn)

La tennantita-(Zn) és un mineral de la classe dels sulfurs que pertany al subgrup de la tennantita.

## Característiques

La tennantita-(Zn) és una sulfosal de fórmula química Cu₆(Cu₄Zn₂)As₄S₁₂S. Cristal·litza en el sistema isomètric. Forma una sèrie de solució sòlida amb la tennantita-(Fe).
Segons la classificació de Nickel-Strunz, la tennantita-(Zn) hauria de pertànyer a "02.G - Nesosulfarsenits, etc. amb S addicional» juntament amb els següents minerals: argentotennantita-(Zn), giraudita, goldfieldita, hakita, tennantita-(Fe), selenoestefanita, estefanita, pearceïta, polibasita, selenopolibasita, cupropearceïta, cupropolibasita i galkhaïta.

## Formació i jaciments

Va ser descoberta a la pedrera Lengenbach, situada a Binn, dins el districte de Goms (Valais, Suïssa). Tot i tractar-se d'una espècie no gaire habitual ha estat descrita en tots els continents del planeta a excepció d'Oceania i l'Antàrtida. Als territoris de parla catalana ha estat descrita a la mina de Les Ferreres, a Camprodon (Ripollès, Girona).

## Referències

* ↑ «Tennantite-(Zn)» (en anglès). Mindat. [Consulta: 16 març 2022].
* ↑ José Luis Garrido Rufaste · Joan Rosell Riba · Jordi Ibáñez Insa · Pedro Mingueza de la Villa · Valentín Bártulos Bártulos · Joan Vinyoles Verdaguer · Xavier Ortiz Rua «Caracteritzat com a fehrita el mineral uk-252 de la mina de les Ferreres, Rocabruna, Camprodon, el Ripollès, Girona, Catalunya, Espanya». Mineralogistes de Catalunya [Barcelona], 14, 1, 5-2021, pàg. 47-62 [Consulta: 22 novembre 2023].
# Wakame

El wakame és una alga comestible i Undaria pinnatifida n'és una espècie, entre d'altres. Hi ha altres espècies d'algues que també poden ser wakame. Té un gust subtilment dolç, sovint se serveix en sopes i amanides, ja que proporciona una gran quantitat de proteïnes, minerals i/o vitamines, per això és d'elevada importància comercial. S'ha cultivat en aqüicultura durant centenars d'anys al Japó i a Corea, degut a les seves característiques organolèptiques i farmacològiques.
El nom wakame (ワカメ), té origen japonès i significa alga (me) jove (waka). No té traducció al català.

## Referències

* ↑ Pérez-Cirera, José Luis; Salinas, Juan Manuel; Cremades, Javier; Bárbara, Ignacio; Granja, Alberto «Cultivo de "Undaria pinnatifida" (Laminariales, Phaeophyta) en Galicia». NACC: Nova acta científica compostelana. Bioloxía, 7, 1996, pàg. 3–28. ISSN: 1130-9717.
* ↑ «Global Invasive Species Database», 02-04-2016. Arxivat de l'original el 2016-04-02. [Consulta: 17 novembre 2023].
* ↑ «DAISIE - Inventory of alien invasive species in Europe» (en anglès). [Consulta: 17 novembre 2023].
* ↑ «Seaweed common names: Wakame» (en anglès americà), 27-11-2018. [Consulta: 17 novembre 2023].
# Gran Premi d'Àustria del 2001

Resultats del Gran Premi d'Àustria de Fórmula 1 de la temporada 2001, disputat al circuit d'A1-Ring el 13 de maig del 2001.

## Resultats

| Pos | No | Pilot | Equip | Voltes | Temps/ Retirada | Pos. de sortida | Punts |
| 1 | 4 | David Coulthard | McLaren - Mercedes | 71 | 1h 27' 45. 927 | 7 | 10 |
| 2 | 1 | Michael Schumacher | Ferrari | 71 | + 2.190 s | 1 | 6 |
| 3 | 2 | Rubens Barrichello | Ferrari | 71 | + 2.527 s | 4 | 4 |
| 4 | 17 | Kimi Räikkönen | Sauber - Petronas | 71 | + 41.593 s | 9 | 3 |
| 5 | 9 | Olivier Panis | BAR - Honda | 71 | + 53.775 s | 10 | 2 |
| 6 | 14 | Jos Verstappen | Arrows - Asiatech | 70 | + 1 Volta | 16 | 1 |
| 7 | 18 | Eddie Irvine | Jaguar - Cosworth | 70 | + 1 Volta | 13 | |
| 8 | 10 | Jacques Villeneuve | BAR - Honda | 70 | + 1 Volta | 12 | |
| 9 | 16 | Nick Heidfeld | Sauber - Petronas | 69 | + 2 Voltes | 6 | |
| 10 | 22 | Jean Alesi | Prost - Acer | 69 | + 2 Voltes | 20 | |
| 11 | 23 | Luciano Burti | Prost - Acer | 69 | + 2 Voltes | 17 | |
| Ret | 8 | Jenson Button | Benetton - Renault | 60 | Motor | 21 | |
| Ret | 19 | Pedro de la Rosa | Jaguar - Cosworth | 48 | Transmissió | 14 | |
| Ret | 6 | Juan Pablo Montoya | Williams - BMW | 41 | Hidràulics | 2 | |
| Ret | 21 | Fernando Alonso | Minardi - European | 38 | Caixa canvi | 18 | |
| Ret | 20 | Tarso Marques | Minardi - European | 25 | Caixa canvi | 22 | |
| Ret | 15 | Enrique Bernoldi | Arrows - Asiatech | 17 | Hidràulics | 15 | |
| DSQ | 12 | Jarno Trulli | Jordan - Honda | 14 | Semàfor en vermell | 5 | |
| Ret | 5 | Ralf Schumacher | Williams - BMW | 10 | Frens | 3 | |
| Ret | 7 | Giancarlo Fisichella | Benetton - Renault | 3 | Motor | 19 | |
| Ret | 3 | Mika Häkkinen | McLaren - Mercedes | 1 | Transmissió | 8 | |
| Ret | 11 | Heinz Harald Frentzen | Jordan - Honda | 0 | Caixa canvi | 11 | |

## Altres

* Pole: Michael Schumacher 1' 09. 562
* Volta ràpida: David Coulthard 1' 10. 843 (a la volta 48)

## Referències

* «Web Oficial de la Fórmula 1». Arxivat de l'original el 2014-10-28. [Consulta: 17 abril 2010].
# Maçana

«Maçana» té aquests significats:

## Toponímia

* Maçana (Pinell de Solsonès), masia del municipi de Pinell de Solsonès.
* Maçana (Campanet), possessió de Campanet (Mallorca),
* Maçana (riera), riera i bosc de la Serra de l'Albera.
* la Maçana (Camarasa), entitat de població del municipi de Camarasa.
* la Maçana (Font-rubí), entitat de població del municipi de Font-rubí.
* la Maçana (la Pedra), una masia del municipi de la Coma i la Pedra
* Sant Martí de Maçana o Maçana, entitat de població del municipi de Rubió.
* Ortografia alternativa de la Massana, parròquia d'Andorra.

## Nom comú

* Com a nom comú, 'maçana' és un sinònim de poma.
# Grimpa-soques gorjablanc

El grimpa-soques gorjablanc (Xiphocolaptes albicollis) és una espècie d'ocell de la família dels furnàrids (Furnariidae) que habita els boscos de l'est del Brasil, el Paraguai i nord-est de l'Argentina. Va ser descrit com a Dendrocopus albicollis pel naturalista francès Louis Jean Pierre Vieillot. L'epítet específic prové del mot compost llatí que significa «coll blanc».
Habita boscos humits subtropicals o tropicals de terra baixa humida de muntanya. Aquesta au té una distribució molt ample i no s'ha identificat cap amenaça particular. A la Llista Vemella de la UICN va ser classificat com risc mínim.

## Referències

* ↑ Aymí Cubells, Raül; Cebrian López, Rafel; Clavell Corbera, Jordi; Feliu Latorre, Ponç; Giménez Contreras, Manuel-Enric; Mascarell Llosa, Àlex. «grimpa-soques gorjablanc». A: Fundació Barcelona Zoo & Institut Català d’Ornitologia. Diccionari dels ocells del món. TERMCAT, 2017-2022 [Consulta: 26 desembre 2022].
* 1 2 BirdLife International. «White-throated Woodcreeper Xiphocolaptes albicollis» (en anglès). Llista Vermella de la UICN, 2018. DOI: 10.2305/IUCN.UK.2018-2.RLTS.T22703068A130282827.en.
* ↑ Vieillot, L. P.. Ornithologie (en francès). París: Abel Lanoe, 1818.
* ↑ Seva i Llinares, Antoni. «albus -a -um, collum». A: Diccionari Llatí-Català. Barcelona: Ed. Enciclopèdia Catalana, 1993 (2007), p. 95, 277. ISBN 978-84-7739-631-4.
# Andrew Victor Schally

Andrew Victor Schally (anglès: Andrew Schally) (Vílnius, 30 de novembre de 1926 - Miami Beach, 17 d'octubre de 2024) va ser un metge estatunidenc d'origen polonès, guardonat amb el Premi Nobel de Medicina o Fisiologia l'any 1977, compartint-lo amb Roger Guillemin i Rosalyn Sussman Yalow.

## Biografia

Va néixer el 30 de novembre de 1926 a la ciutat de Vílnius, en aquells moments situada a Polònia però que avui dia és la capital de Lituània, en una família d'arrels jueves. Era fill del brigadier Kazimierz Schally qui era cap de gabinet del President de Polònia Ignacy Mościcki i la seva mare es deia Maria Łącka, de la noblesa polonesa.
Amb l'ocupació nazi de Polònia emigrà al Regne Unit, on estudià química a la Universitat d'Edimburg i Londres, on es graduà el 1949. Treballant a l'Institut Nacional de Recerca Mèdica de Londres s'interessà per la medicina, i rebé influències de Rodney R. Porter, Archer John Porter Martin i John Warcup Cornforth, entre d'altres. El 1952 es traslladà al Canadà per treballar a la Universitat McGill de Mont-real, on conegué Roger Guillemin i es doctorà l'any 1957 en endocrinologia. Aquell mateix abandonà Canadà per traslladar-se als Estats Units d'Amèrica, on inicià la seva recerca a la Universitat Tulane i es nacionalitzà estatunidenc el 1962.

### Recerca científica

Al costat de Roger Guillemin desenvolupà nous mètodes d'investigació referents al control del cervell sobre la química del cos humà, realitzant estudis sobre la hipòfisi i l'hipotàlem, aconseguint descriure l'existència de determinades hormones que interaccionen entre aquests dos òrgans. Van aconseguir determinar l'hormona alliberadora de la tirotropina (TRH), de l'hormona alliberadora de la gonadotropina (GnRH) i van aïllar la somatostatina i l'endorfina.
L'any 1977 ambdós científics foren guardonats amb la meitat del Premi Nobel de Medicina o Fisiologia «pels seus estudis sobre les hormones proteiques produïdes al cervell», premi que compartiren amb Rosalyn Yalow pels seus estudis sobre les hormones proteiques usant el radioimmunoassaig.

## Referències

* ↑ «Andrew V. Schally, 97, Dies; Scientist Shared Nobel Glory With Rival».
* ↑ «The Nobel Prize in Physiology or Medicine 1977» (en anglès americà). [Consulta: 23 octubre 2024].
# Miracle Sala i Farré

Miracle Sala i Farré (Santa Maria d'Oló, Moianès, 7 de desembre de 1967) és una escriptora catalana i professora de llengües i cultura clàssica. Viu a Girona, on exerceix de professora.
Va estudiar Filologia Clàssica a la Universitat Autònoma de Barcelona (1985-90), i els màsters de Literatures Europees a la Universitat de Bristol (2009-2010), al Regne Unit, i Ensenyament de català i castellà com a segones llengües a la Universitat de Girona (2013-2015).
El 2017, va ser guardonada amb el Premi de Narrativa Món Rural, concedit per la Fundació del Món Rural, amb el seu primer llibre, el recull de contes La força de les paraules. El 2018, va publicar el poemari La mort és molt bèstia, un bestiari que consta de 101 epitafis animals, il·lustrat per Maria Rosa Sala Farré i Fina Sala Oliveras, amb pròleg de Mònica Miró Vinaixa. El 2019 entra a formar part del col·lectiu literari Lola Palau, de la Catalunya Central, amb qui participa en una col·laboració quinzenal al diari Regió7 i en el volum de relats Dies de roses i vi. El 2021 va publicar Piscolabis, un aplec de microrelats prologat per Llorenç Capdevila i Roure.
És autora de l'única agenda literària en català, que apareix anualment des del 2019.

## Publicacions

* 2017 - La força de les paraules (Cossetània). Premi Món Rural 2017. ISBN 978-84-9034-646-4
* 2018 - La mort és molt bèstia (Tushita) ISBN 978-84-947259-6-8
* 2021 - Piscolabis (L'Albí) ISBN 978-84-123030-7-0

## Referències

* 1 2 3 «Llort, Lluís. "Reivindicar el relat curt".». El Punt Avui, 24-05-2021. [Consulta: 27 agost 2021].
* ↑ «Pastells, Josep. "Paraules fermes i epitafis animals"». Revista de Girona, 311, Novembre-desembre 2018. [Consulta: 27 agost 2021].
* ↑ «Mata i Pou, Toni. Entrevista a Miracle Sala.». Regió 7, 15-11-2017. [Consulta: 26 agost 2021].
* ↑ «Miracle Sala i Santi Valldepérez guanyen els premis Món Rural de narrativa i periodisme». La Vanguardia, 23-03-2017. [Consulta: 28 agost 2021].
* ↑ «Paz, Susana. "Lola Palau escriu a les pàgines del diari"». Regió 7, 15-01-2021. [Consulta: 27 agost 2021].
* ↑ «"Miracle Sala i Santi Valldepérez guanyen els premis Món Rural de narrativa i periodisme."». Nació Digital, 24-03-2017. [Consulta: 26 agost 2021].

## Enllaços externs

* «Miracle Sala i Farré». Associació d'Escriptors en Llengua Catalana
* Miracle Sala i Farré - Lloc web oficial
# Flatey (Breiðafjörður)

Flatey és una illa islandesa situada en el Breiðafjörður. Tot i que havia tingut una població important de pescadors, actualment té molt pocs habitants permanents i només augmenta de població a l'estiu.
Etimològicament el nom de Flatey significa "illa plana", d'acord amb l'orografia que presenta sense elevacions. L'illa fa uns dos quilòmetres de llarg per un d'ample.
L'illa és coneguda pel Flateyjarbók, un important còdex medieval. I també per l'església, de 1926, decorada amb un gran mural pictòric que cobreix tota la superfície interior, fet pel pintor d'origen català Baltasar B. Samper durant la seva estada en els anys 60.
Cal no confondre-la amb l'illa homònima a la badia de Skjálfandi.
# When Pierrot Met Pierrette

When Pierrot Met Pierrette és una pel·lícula muda estatunidenca produïda per l'Éclair America estrenada el 3 de desembre de 1913. Dirigida per Oscar A.C. Lund fou interpretada per ell mateix i per Alec B. Francis, Barbara Tennant i Julia Stuart, entre d'altres.

## Argument

La mare de Georgina Peters li recrimina constantment la seva manera de fer a la moda i vol que sigui com la seva germana Louise. Louise està enamorada de Chalmers, un home de mon però amb un cor malvat. Per la seva banda, Georgina està enamorada de Dick Rogers, un jove metge. Louise rep un valuós collaret i l'ensenya a Chalmers, el qual més tard planeja robar amb l'ajut de dos amics.
Rogers convida la mare de Georgina a casa seva per demanar-li la seva mà però ella s'hi nega. Rogers rep una carta de Georgina que li diu que la porti a la casa de la seva mare o que ella hi anirà pel seu compte. Al mateix temps, Chalmers en rep una altra de Louise, que diu que està disposada a fugar-se amb ell. Rogers compleix amb la sol·licitud i, després de passar una vetllada agradable, l'acompanya de manera segura a casa seva. Quan Georgina es retira aquella nit, se sorprèn de veure a la seva germana a punt de marxar. Les dues històries d'amor continuaran, una de les dues noies serà raptada i l'acció tindrà el seu punt culminant en un ball de màscares.

## Repartiment

* Barbara Tennant (Georgina Peters)
* Jack W. Johnston (Chalmers)
* Oscar A.C. Lund (Dick Rogers)
* Alec B. Francis (Brady)
* Julia Stuart (mare de Georgina)
* Rosa V. Koch (Louise, germana de Georgina)

## Referències

* ↑ «Data from manufacturer’s list of releases». The Motion Picture News VIII, 24, 20-12-1913, pàg. 54.
* ↑ «When Pierrot Met Pierrette». The Moving Picture World,18, 10, 06-12-1913, pàg. 1153.
# Boezinge

Boezinge és un poble de la ciutat d'Ieper a la província Flandes Occidental de Bèlgica. El 1971 va fusionar amb Zuidschote i l'1 de gener de 1977 amb Ieper. El 1999 tenia 2216 habitants. Es troba al marges del canal Ieper-IJzer i de l'Ieperleet.

## Història

El topònim Bosingaheim que va evolucionar fins a l'actual de Boezinge provindria de Bosa (un nom), inga (genitiu) i d'heim (casa). En molts relats històrics d'origen anglès sobre la guerra, s'utilitza l'ortografia antiga Boesinghe.
El primer esment escrit s'ha trobat el 1119 a les cròniques del capítol de Sant-Martí d'Ieper. El poble s'hauria desenvolupat al costat d'un «portatge» (un pla oblic de fusta al costat d'un assut al qual es tiraven les barques per a vèncer un desnivell, una infraestructura més senzilla que una resclosa) a l'Ieperleet. Al costat de l'agricultura, el poble tenia també desenvolupada una certa activitat industrial al segle xix, degut a la proximitat del canal i de la ciutat d'Ieper. El 1846 hi havia 4 fàbriques de cervesa, del qual una encara existeix avui, tres forjes, una calcineria, tres molins, dues bòbiles i dues fàbriques de midó.
Després de la primera i de la segona batalla d'Ieper a la primera guerra mundial el poble s'havia transformat en camp desolat de ruïnes. El 1919, els primers habitants van tornar i reconstruir el poble a poc a poc.

## Llocs d'interès

* El poble compta 10 cementiris militars britànics i altres monuments de la Primera Guerra Mundial
* La Yorkshire Trench: una trinxera de la primera guerra mundial excavada a la seva ubicació d'origen i restaurada amb materials autèntics.

## Referències

* 1 2 «Boezinge», Inventaris van het Bouwkundig Erfgoed, Brussel, Onroerend Erfgoed, 2005, (en català: Fitxa de l'institut del patrimoni immoble de Flandes)
* ↑ «Activities of The Diggers - Restoration of the Yorkshire Trench and Dug Out». Arxivat de l'original el 2017-12-01. [Consulta: 29 febrer 2012].

## Enllaços externs

* Web del museu de la trinxera (en anglès)
# Mitosoma

Un mitosoma és un orgànul trobat en alguns organismes eucariotes unicel·lulars. És un orgànul que no va ser trobat i descrit fins al 1999 i la seva funció encara no ha estat caracteritzada bé del tot.
Els mitosomes només s'han detectat en organismes anaeròbics o microaerofílics que no tenen mitocondris. Aquests organismes no tenen la capacitat d'obtenir energia dels processos d'oxidació característics dels mitocondris. El primer cop que va ser descrit va ser en l'Entamoeba histolytica, un paràsit intestinal en humans. Més tard han estat identificats en diverses espècies de microsporidis i en la Giardia intestinalis.
Els mitosomes són amb molta certesa derivats dels mitocondris. Com els mitocondris tenen una membrana de doble paret i les proteïnes hi són dutes per un pèptid senyal prou semblant a l'emprat pels mitocondris, com per què la forma mitocondrial del senyal funcioni per als mitosomes. S'ha pogut demostrar que una sèrie de proteïnes que els formen estan estretament emparentades amb les que constitueixen els mitocondris.
A diferència dels mitocondris, però, no contenen material genètic. Els gens per als components mitosomals estan continguts en el genoma nuclear. Una investigació primerenca va suggerir la presència d'ADN en l'orgànul, però estudis posteriors varen mostrar que això no és així.

## Referències

* 1 2 3 4 5 Tovar, J., Fischer, A. & Clark, C. G. (1999). The mitosome, a novel organelle related to mitochondria in the amitochondrial parasite Entamoeba histolytica. Molecular Microbiology 32, 1013–1021.
* 1 2 Bakatselou, C., Beste, D., Kadri, A. O., Somanath, S. & Clark, C. G. (2003). Analysis of genes of mitochondrial origin in the genus Entamoeba. J. Eukaryotic Microbiology 50, 210–214.
* ↑ Vivares, C. P. (2002). Functional and evolutionary analysis of a eukaryotic parasitic genome. Current Opinion in Microbiology 5(5):499-505.
* 1 2 Vavra, J. (2005) "Polar vesicles" of microsporidia are mitochondrial remnants ("mitosomes"). Folia Parasitology 52(1-2):193-5.
* ↑ Regoes A, i cols. (2005). Protein import, replication, and inheritance of a vestigial mitochondrion. J. Biological Chemistry 2005 Aug 26 280(34):30557-63.
* ↑ Ghosh, S., Field, J., Rogers, R., Hickman, M. & Samuelson, J. (2000). The Entamoeba histolytica mitochondrion-derived organelle (crypton) contains double-stranded DNA and appears to be bound by a double membrane. Infectious Immunology 68, 4319–4322.
* ↑ Leon-Avila, G. & Tovar, J. (2004). Mitosomes of Entamoeba histolytica are abundant mitochondrion-related remnant organelles that lack a detectable organellar genome. Microbiology 150, 1245–1250.
# Argonàutiques

Les Argonàutiques és l'obra més important d'Apol·loni Rodi. És una epopeia que tracta sobre la història de Jàson i els Argonautes que narra en quatre llibres el viatge de la nau Argo fins al nord de la Còlquida a través de la Màrmara i de la mar Negra (llibres I-II), l'obtenció, amb l'ajuda de Medea, del velló d'or (llibre III), i la tornada a Iolcos, a Tessàlia, a través del Danubi, el Po, la Mediterrània i el nord d'Àfrica (llibre IV).
És l'única obra èpica anterior a l'Eneida de Virgili que podria comparar-se amb la d'Homer en mida i extensió, i la primera epopeia que concedeix un lloc important a l'amor de Medea per Jàson. Al segle iv-V un escriptor anònim va escriure les Argonautica Orphica, en un grec imitant l'estil d'Homer, del qual fins al segle xix es va pensar que era anterior, però que de fet és posterior a la versió d'Apol·loni.

## Bibliografia

* Traducció annotada: Cuartero, Francesc (traducció, introducció). Argonàutiques (en català, traduït del grec antic). Barcelona: Ed La Magrana, 2002, p. 352. ISBN 978-8482644066.

## Referències

* ↑ Rovira i Soler, Matilda «Datación de l'Argonautica Orfica por su relación de la de Valerio Flaco» (en castellà). Estudios Latinos, Volum 14, 1978, pàg. 171-204.
# Wolfgang F. Köhler

Wolfgang F. Köhler (Tallinn, Estònia, 21 de gener de 1887 - Enfield, 11 de juny de 1967) fou un psicòleg estonià. Va néixer a Tallinn, que llavors era l'estat rus d'Estònia. Va cursar estudis de filosofia i ciències naturals, estudiant sengles semestres a les universitats de Tübingen i Bonn i cinc més a Berlín, i va tenir entre els seus professors Carl Stumpf i el físic Max Planck, entre d'altres. Es va doctorar el 1909 amb una tesi sobre psicologia del so dirigida per Carl Stumpf. Va iniciar a continuació la seva carrera docent a la Universitat de Berlín. Entre 1914 i 1920 va romandre a l'illa de Tenerife, on va fer les seves famoses investigacions amb antropoides. Després de tornar a Alemanya va assumir el 1922 el càrrec de director de l'Institut Psicològic Berlinès després de la jubilació de Stumpf. Sota la pressió del nazisme, va romandre a Alemanya fins al 1935 en què també va optar per emigrar als Estats Units. Després de la guerra va tornar en diverses ocasions a Alemanya, fins a la seva mort el 1967. El model de l'Einsicht defensat per Köhler representava una extensió de les interpretacions i principis gestàltics en l'àmbit de l'aprenentatge, i implicava en qualsevol cas l'assumpció d'algun tipus de raciocini o conducta intel·ligent per part de l'animal. Per comprovar realment si un animal era capaç o no d'exhibir una conducta intel·ligent se l'havia de posar en una situació que reunís les condicions i els mitjans per a això; és a dir, una situació que l'obligués a pensar, plantejant-li un problema la solució del qual requerís una suposada capacitat de raciocini, o comprensió de la situació i de la manera de resoldre-la.
# Ariel

«Ariel» té aquests significats:
* Astronomia: Ariel (satèl·lit), satèl·lit d'Urà
* Toponímia:
** Ariel (ciutat), colònia israeliana de Cisjordània
** Ariel, nom de la ciutat de Jerusalem.
* Biografies: Ariel (nom), nom propi unisex que prové de l'hebreu i que significa "lleó de Déu".
** Ariel Maximiliano López conegut com a Ariel López (Lanús, 1974), futbolista argentí que ocupava la posició de davanter.
** Ariel Miguel Santiago Ibagaza (Buenos Aires, Argentina), futbolista argentí.
** Ariel Rot, músic de rock (Buenos Aires, 1960), músic argentí de rock, pop i blues.
** Ariel Xaron (Kfar Malal, Palestina, 1928) militar i polític israelià, primer ministre d'Israel (2001-2006)
** Meir Ariel (1942 - 1999), poeta, compositor i cantant israelià.
** Ariel (La Sireneta), personatge de Disney.
* Publicacions:
** Ariel (revista), revista publicada a Barcelona del 1946 a 1951.
** Ariel (editorial), editorial fundada el 1942 a Barcelona
* Economia:
** Ariel (motocicleta), antiga empresa de motocicletes britànica, Ariel Motorcycles.
** Ariel Motor Company, empresa d'automòbils britànica.
* Biologia: Hypsugo ariel, espècie de ratpenat
* Demonologia: Ariel (dimoni)